## Cultura dona suport a la restauració exterior de l’absis de la catedral de València per a protegir les pintures dels àngels músics de les humitats

*** L’objectiu és reparar els danys provocats per les pluges en la façana i cobertes i reforçar la protecció de les pintures renaixentistes interiors
* La secretària autonòmica de Cultura i la directora general de Patrimoni Cultural han visitat l’inici de l’actuació**

La Conselleria d’Educació, Cultura, Universitats i Ocupació ha destinat una subvenció a la catedral de València per a donar suport a la posada en marxa de les obres de restauració de la coberta i façanes de l’absis, que protegiran les pintures dels àngels músics contra humitats.

La secretària autonòmica de Cultura, Pilar Tébar, acompanyada per la directora general de Patrimoni Cultural, Marta Alonso, han visitat este dijous la seu per a comprovar de primera mà la marxa d’este projecte, promogut i executat per la catedral, que permetrà revertir els danys ocasionats per la humitat i reforçar la protecció d’este espai per a evitar l’entrada d’aigua de pluja d’exterior.

Tébar ha explicat que la Conselleria dona suport a la realització d’esta actuació a través de la línia de subvencions plurianuals que concedix la Conselleria per a la conservació i protecció de béns immobles del patrimoni cultural de la Comunitat Valenciana, “un pilar fonamental del pla Restaura de la Generalitat, l’objectiu del qual és la modernització, conservació i restauració del ric patrimoni cultural valencià”.

En concret, les obres que ara s’inicien consten de dos fases: la primera etapa de la intervenció s’està duent a terme en la part exterior de les façanes i cobertes de l’absis, amb l’objectiu és evitar l’acció negativa de la humitat per pluja i ambient exterior i millorar les condicions d’impermeabilització, per a evitar així els danys en les estructures arquitectòniques i també sobre les pintures dels àngels músics. La Conselleria d’Educació, Cultura, Universitats i Ocupació destina a esta actuació una ajuda de 60.644 euros.

Els treballs previs han permés comprovar que l’origen de les humitats està en els clevillaments de la part superior de les façanes (claus dels finestrals) i en la zona perimetral exterior de la coberta, a on se situen gàrgoles, cavalló superior i cavalló inferior en l’encontre amb la plementeria, que és a on se centraran els treballs.

D’altra banda, una vegada finalitzada la intervenció estructural, es garantiran les condicions ideals per a restaurar les valuoses pintures renaixentistes de la volta i murs interiors s’iniciarà la segona fase, en l’interior, que permetrà la restauració de les pintures que s’han vist danyades per la humitat, la conservació de les pintures dels àngels músics i l’aplicació de tècniques preventives que milloren la seua conservació.

**Façana del carrer Miquelet**

Cal ressaltar que estes obres se sumen al projecte autoritzat per Cultura per a adequar la façana que dona al carrer Miquelet, que inclou millores en drenatge, seguretat i conservació patrimonial.

En concret, esta actuació té com a objectiu la reducció de la humitat en els murs, millorar el drenatge i recuperació d’una eixida històrica des de la torre del Miquelet. A més, s’incorporarà un nou paviment estanc però transpirable, i un sistema de drenatge perimetral que redirigirà l’aigua de pluja cap a la xarxa de clavegueram.

L’actuació també inclou la instal·lació d’un reixat metàl·lic, inspirada en la ja existent en el tram d’accés a la torre del Miquelet, per a minimitzar l’impacte visual, que aportarà seguretat sense afectar l’estètica del conjunt.

L’església catedral basílica metropolitana de Santa Maria de València està qualificada de bé d’interés cultural amb la categoria de monument i està inscrita en el Catàleg de protecció del Pla especial de protecció de Ciutat Vella de València.

Fecha: 16/10/2025